REPUBLIKA SRBIJA NARODNA SKUPŠTINA PRIVREMENE STENOGRAFSKE BELEŠKE (neredigovane i neautorizovane) Prva posebna sednica Narodne skupštine Republike Srbije 31. maj 2012. godine (Sednica je počela u 14,10 časova. Sednicom predsedava Zaharije Trnavčević, najstariji narodni poslanik Narodne skupštine.)
Poštovane dame i gospodo, poštovani narodni poslanici, otvaram Prvu posebnu sednicu Narodne skupštine Republike Srbije u 2012. godini. Obaveštavam vas da su pozvani da Prvoj posebnoj sednici Narodne skupštine Republike Srbije, pored narodnih poslanika i izabranog predsednika Republike, gospodina Tomislava Nikolića, prisustvuju i: bivši predsednici Republike Srbije, predsednik Vlade, potpredsednici i ministri u Vladi, generalni sekretar Vlade, guverner Narodne banke Srbije, predsednik Srpske akademije nauka i umetnosti, načelnik Generalštaba Vojske Srbije, direktor policije, direktor Bezbednosno informativne agencije, direktor Vojno-bezbednosne agencije, direktor Vojno-obaveštajne agencije, Zaštitnik građana, Poverenik za informacije od javnog značaja i zaštitu podataka o ličnosti, Poverenik za zaštitu ravnopravnosti, predsednik Državne revizorske institucije, predsednik Agencije za borbu protiv korupcije, predsednik Saveta Republičke radiodifuzne agencije, predsednik Ustavnog suda, predsednik Vrhovnog kasacionog suda, Republički javni tužilac, Tužilac za ratne zločine, Tužilac za organizovani kriminal, predstavnici crkava i verskih zajednica u Srbiji, rektori univerziteta u Republici Srbiji, šefovi diplomatskih misija u Srbiji, šefovi međunarodnih misija u Beogradu, predsednik, članovi, sekretar Republičke izborne komisije i njihovi zamenici. Takođe su pozvani da današnjoj sednici prisustvuju i: Njegovo Kraljevsko Visočanstvo prestolonaslednik Aleksandar sa suprugom, predsednik Vlade Autonomne Pokrajine Vojvodine i predsednik Skupštine Autonomne Pokrajine Vojvodine, gradonačelnik grada Beograda i predsednik Skupštine grada Beograda, kao i svi kandidati koji su učestvovali na izborima za predsednika Republike, održanim u 2012. godini. Dozvolite mi da u vaše i svoje ime pozdravim cenjene goste. Poštovani narodni poslanici i uvaženi gosti, ova Posebna sednica sazvana je na osnovu člana 114. stav 3. Ustava Republike Srbije, prema kojem, prilikom stupanja na dužnost, predsednik Republike pred Narodnom skupštinom polaže zakletvu. Svim narodnim poslanicima dostavljen je Izveštaj Republičke izborne komisije o sprovedenim izborima za predsednika Republike, održanim 6. i 20. maja 2012. godine. Republička izborna komisija je, na osnovu utvrđenih rezultata ponovljenog glasanja, utvrdila da je za predsednika Republike, u skladu sa članom 21. stav 1. Zakona o izboru predsednika Republike, izabran Tomislav Nikolić, koji je na ponovljenom glasanju, održanom 20. maja 2012. godine, dobio najveći broj glasova. Na taj način stekli su se uslovi da predsednik Republike, saglasno članu 114. stav 3. Ustava Republike Srbije, pred Narodnom skupštinom položi zakletvu. Podsećam vas da se, prema članu 262. Poslovnika Narodne skupštine Republike Srbije, zakletva polaže čitanjem na glas Ustavom utvrđenog teksta zakletve. Posle položene zakletve predsednik Republike potpisuje tekst zakletve. Molim gospodina Tomislava Nikolića, izabranog predsednika Republike, da pred Narodnom skupštinom Republike Srbije položi zakletvu.
(Predsednik Republike, Tomislav Nikolić, za govornicom čita sledeći tekst zakletve utvrđen članom 114. stav 3. Ustava Republike Srbije.) "ZAKLINjEM SE DA ĆU SVE SVOJE SNAGE POSVETITI OČUVANjU SUVERENOSTI I CELINE TERITORIJE REPUBLIKE SRBIJE, UKLjUČUJUĆI I KOSOVO I METOHIJU KAO NjEN SASTAVNI DEO, KAO I OSTVARIVANjU LjUDSKIH I MANjINSKIH PRAVA I SLOBODA, POŠTOVANjU I ODBRANI USTAVA I ZAKONA, OČUVANjU MIRA I BLAGOSTANjA SVIH GRAĐANA REPUBLIKE SRBIJE I DA ĆU SAVESNO I ODGOVORNO ISPUNjAVATI SVE SVOJE DUŽNOSTI."
Hvala. Sada vas molim da saslušamo državnu himnu. (Intoniranje himne "Bože pravde") Molim predsednika Republike, gospodina Tomislava Nikolića, da potpiše tekst zakletve. Dozvolite mi da u vaše i svoje ime čestitam gospodinu Tomislavu Nikoliću stupanje na dužnost predsednika Republike Srbije. Molim gospodina Tomislava Nikolića, predsednika Republike, da uzme reč.
Dame i gospodo narodni poslanici, gospodine bivši predsedniče, ne volim tu reč po zakonu je, Vaše ekselencije, časni oci, dragi gosti, zahvaljujem se građanima koji su me izabrali za predsednika Srbije i čijom voljom sam se danas pred vama javno zakleo na principe koji su odavno sastavni deo moga života. Srbija je zemlja koju razara opšta kriza. Dokaz za to je svakodnevni život građana. Neodgovorno i neznalački sprovedena privatizacija sa mnogim oblicima pljačke narodne imovine, a kao posledicu imamo nezaposlenost i siromaštvo; korupcija; mito i kriminal svake vrste što je proizvelo opštu nesigurnost građana i nepoverenje u institucije; zapostavljanje sela; napuštanje čitavih krajeva zemlje i pritisak na gradove; negativan priraštaj stanovništva i to ima posledica nacija nam stari i izgledi za budućnost su pesimistički. Popuštali smo pred nedemokratskim principima u razvoju zemlje. Posledica toga je progon onih građana koji su označeni kao politički suparnici. Mediji su stavljeni pod kontrolu i u vlasništvu su političke elite. Rezultat je politički progon konkurencije, čak je i reforma pravosuđa sprovedena u skladu sa partijskim interesima i nalozima. Posledica je sunovrat pravde i pravičnosti u našoj državi. Monopolisti gde god se okrenete, građani plaćaju. Želim drugačiju Srbiju. Konačno ujedinjenu u borbi za bolji život. Srbiju u kojoj će se deca radovati svakom novom danu, ponosna što imaju priliku da se takmiče sa vršnjacima u svetu. Želim Srbiju oslobođenu straha od sutrašnjice, kuću koja ima dvoja vrata, na istoku i na zapadu. Želim Srbiju koja će da bude ravnopravni član Evropske unije i koja se nikada neće odreći svog suvereniteta i teritorijalnog integriteta, svog Kosova i Metohije. Iskreno želim da uspemo i ostvarimo želje građana koje sam vam izneo. Ako se budete borili za ljude, da pokrenete Srbiju i omogućite bolji život, pomoći ću vam snagom koju mi daje Ustav i način na koji sam izabran. U političkom životu proveo sam 20 godina u opoziciji i često sam bio žrtva nepravde i nedemokratije, neću prestati sa borbom, dok se Srbija ne izbori protiv kriminala i korupcija, monopola i vladavine političke elite i dok ne postane pravna, pravična i demokratska država ravnopravnih građana sa istim šansama za sve. Želim i vama i meni, želim svima nama sreću u radu. Hvala vam na ukazanoj časti.
Poštovane dame i gospodo, poštovani narodni poslanici, zaključujem Prvu posebnu sednicu Narodne skupštine Republike Srbije u 2012. godini. Hvala vam. Pardon, pozivam sve da prisustvujete svečanom koktelu u centralnom holu Doma Narodne skupštine. Hvala. Poštovane dame i gospodo narodni poslanici, nastavljamo Konstitutivnu sednicu Narodne skupštine Republike Srbije, čiji je prvi deo počeo 31. maja 2012. godine. Odmah da vam kažem, po mojoj proceni, proteklo je malo više vremena nego što je trebalo da se obavi jedan značajan neophodan posao, što je i izraz jednog stanja u ovoj zemlji, da se vreme baš mnogo ne ceni. Vreme kao nepovratna vrednost je jednom iskorišćeno i ono je znak naše želje, naše sposobnosti da budemo produktivniji nego što smo bili do sada. Pozivam vas kao najstariji poslanik, koji će za nekih desetak minuta da ode sa ovog mesta, da to imate na umu i da ovaj dom više ceni vreme i da u tom pogledu bude produktivan sa velikim, vidljivim učinkom koji će doneti promene. Hvala što ste saslušali ovih nekoliko mojih poruka. Na osnovu službene evidencije o prisutnosti narodnih poslanika, konstatujem da ovoj sednici prisustvuje 154 narodna poslanika. Podsećam vas da je članom 88. stav 5. Poslovnika Narodne skupštine predviđeno da kvorum za rad Narodne skupštine na Prvoj sednici Narodne skupštine postoji ako je na sednici prisutna većina od ukupnog broja narodnih poslanika. Radi utvrđivanja broja narodnih poslanika prisutnih u sali, molim narodne poslanike da ubace svoje identifikacione kartice u poslaničke jedinice elektronskog sistema za glasanje. Konstatujem da je, primenom elektronskog sistema za glasanje, utvrđeno da je u sali prisutan 161 narodni poslanik, odnosno da je prisutna većina od ukupnog broja narodnih poslanika, što je uslov da Narodna skupština u smislu člana 88. stav 5. Poslovnika Narodne skupštine punopravno radi. Dnevni red za ovu sednicu je utvrđen ranije, imate ga pred sobom i mi ćemo se držati tog dnevnog reda. Shodno članu 87. stav 2. Poslovnika Narodne skupštine, obaveštavam vas da sam nastavak ove sednice zakazao izuzetno za danas, ponedeljak, zbog potrebe da Narodna skupština završi rad po preostalim tačkama dnevnog reda, a time i dovrši konstituisanje, odnosno izbor predsednika i časništva Narodne skupštine. Obaveštavam vas da su u Narodnoj skupštini, saglasno članu 22. Poslovnika, konstituisane sledeće poslaničke grupe: Poslanička grupa Srpska napredna stranka, za predsednika Poslaničke grupe određen je Aleksandar Vučić, a za njegovog zamenika narodni poslanik dr Jorgovanka Tabaković; Poslanička grupa Demokratska stranka, za predsednika Poslaničke grupe određen je Dragoljub Mićunović, a za njegovog zamenika narodni poslanik Balša Božović; Poslanička grupa Socijalistička partija Srbije, za predsednika Poslaničke grupe određen je Ivica Dačić, a za njegovog zamenika narodni poslanik prof. dr Žarko Obradović; Poslanička grupa Demokratska stranka Srbije – Vojislav Koštunica, za predsednika Poslaničke grupe određen je Slobodan Samardžić, a za njegovog zamenika narodni poslanik Jovan Palalić; Poslanička grupa Liberalno demokratska partija, za predsednika Poslaničke grupe određen je Čedomir Jovanović, a za njegovog zamenika narodni poslanik Nenad Milić; Poslanička grupa Ujedinjeni regioni Srbije, za predsednika Poslaničke grupe određen je Mlađan Dinkić; Poslanička grupa Partija ujedinjenih penzionera Srbije, za predsednika Poslaničke grupe određen je dr Jovan Krkobabić; Poslanička grupa Socijaldemokratska partija Srbije, za predsednika Poslaničke grupe određen je Miodrag Mijatović, a za njegovog zamenika narodni poslanik Vesna Milekić; Poslanička grupa Nova Srbija, za predsednika Poslaničke grupe određen je Velimir Ilić, a za njegovog zamenika narodni poslanik Miroslav Markićević; Poslanička grupa Jedinstvena Srbija, za predsednika Poslaničke grupe određen je Dragan Marković - Palma, a za njegovog zamenika narodni poslanik Petar Petrović; Poslanička grupa Savez vojvođanskih Mađara, za predsednika Poslaničke grupe određen je Balint Pastor, a za njegovog zamenika narodni poslanik Laslo Varga; Poslanička grupa SPO-DHSS, za predsednika Poslaničke grupe određen je Aleksandar Jugović, a za njegovog zamenika narodni poslanik Olgica Batić; Poslanička grupa Liga socijaldemokrata Vojvodine, za predsednika Poslaničke grupe određen je Nenad Čanak, a za njegovog zamenika narodni poslanik Aleksandra Jerkov. Pozivam najmlađe poslanike, koji su bili na Prvoj konstitutivnoj sednici, da dođu u predsedništvo i zauzmu svoja mesta: Jelena Budimirović sa izborne liste Pokrenimo Srbiju – Tomislav Nikolić, Jovana Joksimović sa izborne liste Izbor za bolji život – Boris Tadić, Nevena Stojanović sa izborne liste PUPS, Bojana Božanić sa izborne liste DSS – Vojislav Koštunica. Veljko Odalović je ovde. Sada smo u punom sastavu, možemo da nastavimo sa radom. Nastavljamo prema ovom dnevnom redu, a to je – Izbor predsednika Narodne skupštine. Obaveštavam vas da sam, u skladu sa članom 9. Poslovnika Narodne skupštine, primio jedan predlog kandidata za predsednika Narodne skupštine. Predlog vam je dostavljen. Kao što ste videli, za predsednika Narodne skupštine predložen je mr Nebojša Stefanović, izabran za narodnog poslanika na Izbornoj listi Pokrenimo Srbiju – Tomislav Nikolić. Podsećam da, prema članu 9. stav 3. Poslovnika Narodne skupštine, predstavnik predlagača može da obrazloži predlog. Da li predstavnik predlagača želi da obrazloži predlog kandidata za predsednika Narodne skupštine? (Da) Reč ima Aleksandar Vučić. Izvolite.